FI Euroopan unionin virallinen lehti C 175/73

Euroopan talous- ja sosiaalikomitean Lausunto aiheesta ”Vihreä kirja – Tuomioiden tehokas täytäntöönpano Euroopan unionissa: velallisen omaisuuden läpinäkyvyys”

KOM(2008) 128 lopullinen

(2009/C 175/12)

Euroopan komissio päätti 6. maaliskuuta 2008 Euroopan yhteisön perustamissopimuksen 262 artiklan nojalla pyytää Euroopan talous- ja sosiaalikomitean lausunnon aiheesta

Vihreä kirja – Tuomioiden tehokas täytäntöönpano Euroopan unionissa: velallisen omaisuuden läpinäkyvyys

KOM(2008) 128 lopullinen.

Asian valmistelusta vastannut ”yhtenäismarkkinat, tuotanto ja kulutus” -erityisjaosto antoi lausuntonsa 6. marraskuuta 2008. Esittelijä oli Jorge Pegado Liz.

Euroopan talous- ja sosiaalikomitea hyväksyi 3. ja 4. joulukuuta 2008 pitämässään 449. täysistunnossa (joulukuun 3. päivän kokouksessa) seuraavan lausunnon äänin 161 puolesta, 2 vastaan 7:n pidättyessä äänestämästä.

1. Päätelmät

1.1 Vihreä kirja aiheesta ”Tuomioiden tehokas täytäntöönpano Euroopan unionissa: velallisen omaisuuden läpinäkyvyys” (KOM(2008) 128 lopullinen, 6. maaliskuuta 2008) on jatkoa pankkitalletusten takavarikointia käsittelevälle vihreälle kirjalle (KOM(2006) 618 lopullinen) ja kuuluu laajaan kokonaisuuteen toimenpiteitä, joita komissio on ryhtynyt toteuttamaan aikomuksenaan luoda Euroopan oikeusalue, jolla tuettaisiin sisämarkkinoiden toteutumista oikeudellisten näkökohtien osalta.

1.2 ETSK on yleensä tukenut kyseisiä aloitteita mutta kiinnittänyt huomiota siihen, että niiden on oltava yhtäältä asianmukaisesti perusteltuja toissijaisuus- ja suhteellisuusperiaatteen osalta sekä toisaalta sopusoinnussa jäsenvaltioiden yhteisten siviiliprosessioikeudellisten perusperiaatteiden kanssa ja niissä on kunnioitettava perusoikeuksia kaikilta osin.

1.3 Sekä takavarikointia käsittelevästä aiemmasta vihreästä kirjasta laatimassaan lausunnossa että tässä tapauksessa ETSK katsoo, että ensinnäkään aloitteet eivät pohjaudu asianmukaisella tavalla tarkasteltavana olevaa tilannetta määritteleviin ja luonnehtiviin tosiseikkoihin. Lisäksi eräät ehdotetuista toimenpiteistä ovat suhteellisuuden osalta huomattavasti ylimitoitettuja siihen nähden, mikä on tarpeen ja mitä ei voida saavuttaa jo nykyisin kansallisin keinoin. Eräissä tapauksissa ne voivat jopa johtaa eräiden, yksityisyyden suojan tai oikeussuojakeinojen tasapuolisuuden kaltaisten kansalaisten perusoikeuksien loukkaamiseen.

1.4 ETSK katsoo, että nyt tarkasteltavana olevalla alalla voidaan ja tulee saada aikaan huomattavaa edistymistä kansallisten viranomaisten yhteistyön parantamisessa, nykyisten kansallisten järjestelmien toiminnan tehostamisessa ja nopeuttamisessa, olemassa oleviin tietoihin ja rekistereihin pääsyn helpottamisessa, tietojenvaihdon parantamisessa sekä kansallisten järjestelmien toimintaa ja niiden tehostamista koskevan keskinäisen tietämyksen lisäämisessä.

1.5 ETSK ilmoittaa näin ollen selkeästi vastustavansa ajatuksia ryhtyä pitämään unionin kansalaisista keskusrekisteriä, myöntää kenelle tahansa velkojalle yleisesti ja erotuksetta pääsy vero- ja sosiaaliturvarekistereihin ja ottaa yhteisön tasolla käyttöön vakiolomake velallisen koko omaisuutta koskevia ilmoituksia varten.

1.6 ETSK katsoo, että nykyistä parempaa tietämystä kansallisista täytäntöönpanojärjestelmistä ja niiden toimintatavasta tuomioistuinten käytäntöjen yhteydessä voidaan tukea perustamalla vertailevan oikeuden tietokanta, jonka pätevät ammattilaiset laativat ja jota päivitetään jatkuvasti.

1.7 Lisäksi ETSK kehottaa erityisesti (kohta 5.8) tarkastelemaan eräitä vaihtoehtoisia aloitteita, jotka ovat vihreässä kirjassa esitetyn tavoitteen mukaisia mutta eivät edellytä yhteisön lainsäädännön lisäämistä.

2. Vihreän kirjan pääsisältö lyhyesti

2.1 Tarkasteltavana olevan vihreän kirjan pohjalta komissio käynnistää sidosryhmien toisen (1) kuulemisen siitä, miten tuomioiden täytäntöönpanoa voitaisiin parantaa. Tällä kertaa kyse on siitä, miten voidaan ratkaista ongelmat, jotka johtuvat vaikeudesta saada luotettavia tietoja velallisten olinpaikasta tai heidän omaisuudestaan.

2.2 Komissio katsoo, että velallisen oikean osoitteen tunteminen ja täsmällisten tietojen saaminen hänen omaisuudestaan ovat lähtökohta entistä tehokkaammille täytäntöönpanomenettelyille. Se myöntää kuitenkin, että vaikka kansalliset rekisterijärjestelmät ja velallisen omaisuutta koskevat ilmoitusjärjestelmät ovat vertailukelpoisia, niissä on huomattavia eroja, jotka liittyvät tietojen saannin ehtoihin, tiedonsaantimenettelyihin ja tietojen sisältöön ja jotka kyseenalaistavat niiden luotettavuuden ja nopeuden.

2.3 Rajatylittävää velkojen perintää haittaavat kansallisten oikeusjärjestelmien väliset erot, ja velkojat eivät tunne riittävästi jäsenvaltioissa olemassa olevia tietojärjestelmiä. Komissio pyrkiikin vihreällä kirjalla ensisijaisesti siihen, että otettaisiin käyttöön joukko Euroopan laajuisia toimenpiteitä, jotka lisäävät velallisen omaisuuden läpinäkyvyyttä ja vahvistavat velkojien ja kansallisten täytäntöönpanoviranomaisten oikeutta saada tietoja, joiden avulla varmistetaan toimeenpanopäätösten tehokas toteuttaminen siviili- ja kauppaoikeudellisten velkojen maksamiseksi kunnioittaen samalla henkilötietojen suojaan liittyviä periaatteita, joista säädetään direktiivissä 95/46/EY.

2.4 Edellä mainittuun tavoitteeseen päästäkseen komissio tarkastelee yksityiskohtaisesti mahdollisten toimenpiteiden ominaispiirteitä ja tiivistää toimenpiteitä koskevat parametrit kymmeneen kysymykseen.

3. Aloitteen tausta

3.1 Aloite kuuluu asianmukaisesti laajaan kokonaisuuteen toimenpiteitä, joita komissio on ryhtynyt toteuttamaan kannatettavana aikomuksenaan luoda Euroopan oikeusalue, jolla tuettaisiin sisämarkkinoiden toteutumista (2) oikeudellisten näkökohtien osalta. Komissio pyrkii erityisesti helpottamaan tuomioiden täytäntöönpanoa Euroopan unionissa toimilla, joiden avulla on mahdollista selvittää minkä tahansa jäsenvaltion millä tahansa alueella olevan velallisen asuin- tai toimipaikka, johon täytäntöönpanosta voidaan ilmoittaa, sekä täsmälliset tiedot tämän kaikesta omaisuudesta, jolla erääntynyt velka voidaan kattaa.

3.2 Komissio on tällä kertaa pitänyt huolen siitä, ettei vastauksia ole pyydetty ainoastaan niiltä 15 jäsenvaltiolta, joiden tilannetta analysoitiin tutkimuksessa, jonka pohjalta laadittiin tässä tarkasteltava vihreä kirja (3), vaan kaikilta muiltakin nykyään Euroopan unioniin kuuluvilta 12 jäsenvaltiolta. Tästä se ansaitsee tunnustuksen. Kerätyt tiedot eivät kuitenkaan ole kaikilta osin täsmällisiä tai niitä ei ole tulkittu oikein.

3.3 Lisäksi on aiheellista korostaa, että tässä aloitteessa on ilmeisesti otettu huomioon pankkitalletusten takavarikointia käsittelevästä vihreästä kirjasta laaditussa ETSK:n lausunnossa esitetty suositus, joka koskee ehdotonta tarvetta asianmukaiseen pohdintaan ”– – toimenpiteistä, jotka liittyvät velallisten omaisuutta koskevan läpinäkyvyyden lisäämiseen – –”.

3.4 Valitettavasti komissio ei ilmoita minkäänlaisia, etenkään tilastollisia tietoja ongelman laajuudesta eikä määrittele täsmällisesti ongelman luonnetta tai sitä, ketä täsmälleen ottaen palvelevat toimet, joita se oletettavasti vie eteenpäin.

4. Yleistä

4.1 Tarkasteltavana oleva vihreä kirja on jatkoa pankkitalletusten takavarikointia käsittelevälle vihreälle kirjalle (KOM(2006) 618 lopullinen) ja täydentää sitä. ETSK antoi vihreää kirjaa koskevan lausuntonsa (4)31. heinäkuuta 2007 ja viittaa siinä esitettäviin huomioihin.

4.2 Kuten edellä mainitussa asiakirjassa todetaan, nyt julkaistussa vihreässä kirjassa esiin otettu kysymys edeltää johdonmukaisella tavalla kysymystä pankkitalletusten takavarikoinnista ja osoittaa asianmukaisesti sen, että velallisen omaisuuden on oltava riittävässä määrin tiedossa muodostaakseen velkojille tehokkaan yleisvakuuden, mikä on siviiliprosessioikeuden keskeinen ja sille ominainen periaate. Sitä ei voida kuitenkaan ymmärtää nostamatta luonnollisesti ensin esiin kysymystä aineellisen yksityisoikeuden tiettyjen osa-alueiden yhdenmukaistamisesta yhteisön tasolla.

4.3 ETSK toteaa näin ollen, että kaikkien jäsenvaltioiden täytäntöönpanosta vastuussa olevilla viranomaisilla on oltava saatavillaan täsmälliset tiedot velallisen olinpaikasta, kuten toimi- tai asuinpaikasta, sekä velallisen varallisuuden muodostavasta irtaimesta ja kiinteästä omaisuudesta, riippumatta siitä, missä velallinen on.

4.4 Kuten edellä mainitussa aiemmassa lausunnossa todetaan, ETSK suhtautuu kuitenkin suurin varauksin ja perustelluin epäilyksin siihen, että tällä alalla todella tarvittaisiin erityisiä lainsäädännön yhdenmukaistamistoimenpiteitä yhteisön tasolla. Komitea kuitenkin tunnustaa Euroopan unionin olevan alalla toimivaltainen ja myöntää, että yhdenmukaistamiselle on olemassa oikeusperusta.

4.5 Vihreässä kirjassa yksilöidyt entistä täydellisempiä tietoja ja tietojen parempaa saatavuutta koskevat tarpeet eivät itse asiassa edellytä välttämättä uusia yhteisön laajuisia rekistereitä tai uusia omaisuuteen liittyviä ilmoitusvelvollisuuksia. On myös pelättävissä, että kyseiset toimenpiteet eivät ole suhteellisuuskriteerin mukaisia sen lisäksi, että ne voivat johtaa perusoikeuksien loukkauksiin, joita ei voida hyväksyä.

4.6 Sen sijaan, että perustettaisiin Brysseliin keskitettyjä väestöä, kaupan alan toimijoita tai kuluttajia, irtainta tai kiinteää omaisuutta koskevia rekistereitä tai vero- ja sosiaaliturvarekistereitä, komitea katsoo, että parantamalla tietojenvaihtoa kansallisten viranomaisten välillä sekä helpottamalla ja nopeuttamalla olemassa olevien tietojen saantia tarjotaan riittävät takeet yhtäläisistä mahdollisuuksista ja yhdenvertaisesta kohtelusta selvitettäessä velallisten omaisuutta, olkoon velkojan luonne tai kansallisuus mikä tahansa.

4.7 Tämä ei estä luomasta kannustimia ja määrittelemästä suuntaviivoja yhteisön tasolla kyseisten julkisten rekisterien sekä muiden yksityisten tietokantojen sisällön, toiminnan ja niihin pääsyn parantamiseksi, kunhan varmistetaan asianmukaisesti näiden tietojen suojaaminen soveltuvien yhteisön direktiivien mukaisesti ja rajoitetaan tietojen saanti yksinomaan kulloiseenkin tarkoitukseen siinä määrin kuin se on välttämätöntä erääntyneiden velkojen perimiseksi.

4.8 Yksityisten ja julkisten velkojien välillä ei myöskään pidä olla tietojen saatavuuteen liittyvää syrjintää, eikä julkisten velkojien pidä etuoikeutetun asemansa johdosta saada etua siitä, että niillä on nopeampi ja tehokkaampi pääsy julkisiin rekistereihin, olkoon kyse sitten vero-, sosiaaliturva- tai julkisista omaisuusrekistereistä.

4.9 Lisäksi on varmistettava yhteistyö unionin ulkopuolisten maiden kanssa, joista mainittakoon erityisesti Andorra, Sveitsi, Liechtenstein sekä kaikki muut maat, joilla on vahvat siteet veroparatiiseihin tai Euroopan finanssikeskuksiin.

5. Erityistä: kahdeksan kysymystä

5.1 Laaditaan yhteisön tason aloite?

5.1.1 Tarkasteltavana olevassa vihreässä kirjassa esitetyt kymmenen kysymystä voidaan itse asiassa tiivistää kahdeksaan. Seuraavassa niitä analysoidaan yksityiskohtaisesti.

5.1.2 Tarkasteltaessa sitä, tuleeko yhteisön tasolla toteuttaa toimia velallisen omaisuuden läpinäkyvyyden lisäämiseksi, ETSK katsoo, että edellä yleisissä huomioissa esitettyjen varaumien mukaisesti on toteutettava ainoastaan sellaisia yhteisöaloitteita, joilla edistetään koordinointia ja yhteistyötä kansallisten viranomaisten välillä sekä parannetaan sellaisten olemassa olevien kansallisten rekisterien sisältöä ja rekistereihin pääsyä, jotka mahdollistavat velallisten paikantamisen sekä erääntyneiden velkojen takaisinmaksuun tarvittavan omaisuuden yksilöimisen.

5.2 Laaditaan käsikirja jäsenvaltioiden täytäntöönpanojärjestelmistä?

5.2.1 ETSK:n mielestä on tuettava ja kannustettava kaikkia toimia, joilla voidaan osaltaan edistää entistä parempaa tietämystä ja tiedottamista jäsenvaltioiden laeista ja käytännöistä. Komitea ei kuitenkaan katso, että tähän päästäisiin laatimalla pelkkä ”käsikirja”, kun otetaan huomioon aiheen monitahoisuus. Aihe ei ole yksinkertaistettavissa ”suurta yleisöä” varten, sillä vaarana on, että laatu ja täsmällisyys kärsivät.

5.2.2 ETSK ehdottaa ennemminkin, että komissio tarkastelisi mahdollisuutta perustaa 27 jäsenvaltion täytäntöönpanomenettelyjä koskeva vertailevan oikeuden ”tietokanta”, jota päivitettäisiin jatkuvasti ja jossa olisi mahdollisuus esittää kommentteja. Se olisi käytettävissä sähköisesti kaikilla jäsenvaltioiden kielillä. Tietokannan toteuttamisesta vastaisivat jäsenvaltioiden valtuuttamat toimivaltaiset alan ammattilaiset.

5.3 Täydennetään kaupparekistereissä olevia tietoja ja helpotetaan niiden saantia?

5.3.1 Alalla jo vallitseva yhdenmukaisuuden taso vaikuttaa riittävältä näköpiirissä olevia tavoitteita ajatellen. ETSK ei katso, että on välttämätöntä tai tarkoituksenmukaista perustaa yhteisön laajuisia keskuskaupparekistereitä, mikä ei sulje pois mahdollisuutta yhdenmukaistaa rekistereille yhteisiä tekijöitä.

5.3.2 Mikään ei niin ikään estä tekemästä aloitteita kyseisten rekisterien sisältämien tietojen sisällön täydentämiseksi sisällyttämällä niihin erityisesti yksittäiset liiketoiminnan harjoittajat, ajantasaistamalla niiden tietoja sekä helpottamalla tietojen etenkin sähköistä saatavuutta.

5.3.3 Edellä todetun tulee koskea myös kiinteistörekistereitä, joista esimerkkinä on EULIS-hanke (European Land Information Service), kiinteistörekisteriviranomaisten eurooppalainen yhteenliittymä (5).

5.4 Parannetaan pääsyä väestörekistereihin?

5.4.1 Myöskään eurooppalainen keskusväestörekisteri ei ole ajateltavissa, sillä jäsenvaltioiden tehtävänä on ylläpitää väestöään koskevia keskus- tai paikallisrekistereitä ja määritellä niihin pääsyä koskevat ehdot sekä varmistaa, ettei rekistereihin liity perusteetonta syrjintää.

5.4.2 Kaikkien maiden täytäntöönpanoviranomaisille tulee kuitenkin taata vaivaton pääsy kyseisiin rekistereihin yksityisten velallisten asuinpaikkaa koskevien tietojen saamiseksi erityisesti sähköisten välineiden avulla.

5.5 Parannetaan pääsyä vero- ja sosiaaliturvarekistereihin?

5.5.1 ETSK torjuu tiukasti ajatuksen yleisestä ja valikoimattomasta pääsystä vero- ja sosiaaliturvarekistereihin.

5.5.2 ETSK katsoo, että ainoastaan oikeusviranomaisilla tulee saada kyseisten rekisterien sisältämiä tietoja asianmukaisesti määritellyissä tilanteissa niin, että samalla varmistetaan rekistereissä olevien henkilötietojen tehokas suoja.

5.5.3 Joka tapauksessa edellä kuvaillun kaltaisen tietojen saannin muussa kuin täytäntöönpanoviranomaisen maassa on välttämättä tapahduttava yhteistyössä sen maan oikeusviranomaisen kanssa, jossa rekisteri sijaitsee.

5.6 Parannetaan täytäntöönpanoviranomaisten välistä tietojenvaihtoa?

5.6.1 ETSK katsoo, kuten se toteaa yleisissä huomioissa, että kansallisten täytäntöönpanoviranomaisten välistä tietojenvaihtoa koskevan yhteistyön parantaminen on nimenomaan ala, jolla yhteisöaloitteita on toteutettava muun muassa luomalla suora sähköinen tietojenvaihtojärjestelmä velallisten tunnistamiseksi ja paikantamiseksi sekä heidän omaisuutensa määrittelemiseksi.

5.6.2 On kuitenkin aina tärkeää varmistaa, että niissä jäsenvaltioissa, joissa täytäntöönpanoviranomaiset eivät ole osa julkishallintoa, toimivaltaiset oikeusviranomaiset valvovat saatuja tietoja ja seuraavat täytäntöönpanomenettelyä.

5.6.3 Esimerkiksi järjestelmät, joista säädetään neuvoston asetuksessa N:o 1206/2001 (6) jäsenvaltioiden tuomioistuinten välisestä yhteistyöstä siviili- ja kauppaoikeudellisissa asioissa tapahtuvassa todisteiden vastaanottamisessa tai direktiivissä 76/308/ETY (7), voivat tarvittavin mukautuksin toimia malleina.

5.6.4 Sähköisten välineiden käyttöä tai jopa kaikki kansalliset viranomaiset toisiinsa kytkevän intranetjärjestelmän luomista on pidettävä ensiarvoisen tärkeänä.

5.6.5 Kyseisen yhteistyöverkoston kautta kulkevien tietojen tulisi olla yksinomaan täytäntöönpanoelinten, täytäntöönpanoa vaativien osapuolten, tuomioistuinten ja maksukyvyttömyysmenettelyn selvittäjien kaltaisten täytäntöönpanotapauksista vastaavien viranomaisten saatavilla. Velallisille tulisi lisäksi aina ilmoittaa tuloksista.

5.6.6 Ei pidä sulkea pois mahdollisuutta hyödyntää sisämarkkinoiden tietojenvaihtojärjestelmää (Internal Market Information system, IMI) kansallisten täytäntöönpanoviranomaisten välisessä tietojenvaihdossa.

5.7 Otetaan käyttöön eurooppalainen omaisuusilmoitus?

5.7.1 ETSK vastustaa ehdottomasti sitä, että yhteisön tasolla otetaan käyttöön velallisen koko omaisuutta koskeva vakioilmoituslomake täytäntöönpanotarkoituksessa, ja torjuu suoralta kädeltä sen, että kyseisen velvollisuuden noudattamatta jättämisestä voitaisiin eräissä tapauksissa langettaa velalliselle vankeusrangaistus.

5.7.2 Tähän on ensinnäkin syynä se, että velallinen ei vastaa syntyneistä veloista koko omaisuudellaan, ja jäsenvaltioiden tehtävänä on määritellä omaisuus, joka ei ole lainkaan, suhteellisesti tai osittain ulosmitattavissa.

5.7.3 Lisäksi omaisuuden ilmoittamisvelvollisuus on rajattava koskemaan omaisuutta, joka tarvitaan velan takaisinmaksun takaamiseksi. Kansallisten oikeusjärjestelmien puitteissa tulee varmistaa, että velallisen omaisuutta koskeva ilmoitus on totuudenmukainen taloudellisten seuraamusten uhalla.

5.7.4 ETSK katsoo lisäksi, että vakiolomakkeen käyttöönottaminen yhteisön tasolla omaisuuden yhdenmukaista ilmoittamista varten ylittää selkeästi tavoitteet, joihin tämänkaltaisella toimenpiteellä tulee pyrkiä. Komitea katsoo päinvastoin, että tämä on juuri sellainen ala, jolla yhteistyötä täytäntöönpanoelinten välillä olisi lisättävä, jotta kyseiset elimet pyrkisivät itse käytettävissään olevin laillisin keinoin yksilöimään velallisen omaisuuden, joka tarvitaan velan takaisinmaksamiseen, antamalla nimenomaan täytäntöönpanosta vastaaville tuomareille valtuudet selvittää viran puolesta velallisen omaisuus.

5.7.5 Joka tapauksessa velalliselle on aina taattava mahdollisuus välttää ulosmittauskelpoisen omaisuuden ilmoittaminen, jos hän etukäteen maksaa erääntyneen velan tai osoittaa, että hänellä on riittävästi omaisuutta sen takaisinmaksamiseksi, tai antaa takaisinmaksua koskevat vastaavat vakuudet tai takaukset, kuten pankki- tai vastaavanlaisen takauksen. Lisäksi hänellä on oltava oikeus vastustaa omaisuuden liiallista ulosmittausta, jossa ulosmitattavan omaisuuden arvo ylittää määrän, joka tarvitaan erääntyneen velan ja lakimääräisten lisämaksujen maksamiseen.

5.7.6 Velallisten omaisuutta koskevien kaikenlaisten ilmoitusten julkistaminen avoimessa rekisterissä (”velallisluettelo”) on myös ehdottomasti suljettava pois velallisen yksityisyyden kunnioittamista koskevia perusperiaatteita loukkaavana.

5.8 Toteutetaan muita toimia läpinäkyvyyden lisäämiseksi?

5.8.1 Komitea esittää seuraavat ehdotukset pelkkinä pohdintoina:

a) Myönnetään pääsy rekisteriin, jossa luetellaan velallisen osakkeet ja yhtiöosuudet kaikissa liikeyrityksissä.

b) Myönnetään kulutus- tai asuntolainojen yhteydessä pääsy – tarpeellista varovaisuutta noudattaen – kuluttajien tietoja sisältäviin rekistereihin.

c) Perustetaan yhtenäinen unionin laajuinen ajoneuvorekisteri (8).

d) Perustetaan kaikki vireillä olevat täytäntöönpanomenettelyt kattava rekisteri, joka on sähköisesti käytettävissä mistä tahansa jäsenvaltiosta käsin.

e) Myönnetään pääsy pörssin sijoitusrekistereihin, kun tietty vähimmäisraja ylittyy.

f) Myönnetään pääsy kiinteistörekistereihin, jotka sisältävät tietoja kiinteistöjen omistajista.

Bryssel 3. joulukuuta 2008 Euroopan talous- ja sosiaalikomitean puheenjohtaja Mario SEPI Euroopan talous- ja sosiaalikomitean pääsihteeri Martin WESTLAKE

(1) Ensimmäinen oli pankkitalletusten takavarikointia käsittelevä vihreä kirja (KOM(2006) 618 lopullinen); ETSK:n lausunto: EUVL C 10, 15.1.2008, s. 2.

(2) Riittävän tyhjentävä luettelo kyseisenlaisista toimista esitellään edellä mainittua pankkitalletusten takavarikointia käsittelevää vihreää kirjaa koskevassa, annetussa ETSK:n lausunnossa (EUVL C 10, 15.1.2008, s. 2), johon tässä yhteydessä viitataan.

(3) Jotta tarkasteltavana olevan vihreän kirjan sisällön voisi ymmärtää kaikilta osin, on tärkeää ottaa huomioon komission työasiakirjan (SEC(2006) 1341, 24.10.2006) lisäksi Heidelbergin yliopiston vertailevan kansainvälisen yksityisoikeuden laitoksen johtajan, professori Burkhard Hessin laatima, 18.2.2004 ajantasaistettu tutkimus No JAI/A3/2002/02, joka on saatavilla osoitteessa: http://europa.eu.int.comm/justice_home/doc_centr/civil/studies/doc_civil_studies_en.htm.

(4) EUVL C 10, 15.1.2008, s. 2.

(5) Kyseinen yhteenliittymä on kiinteistörekisteriviranomaisten järjestö, joka perustettiin vuonna 2006. Se on ensimmäinen askel kohti mahdollisuutta saada pääsy yhteenliittymän osapuolten (Alankomaat, Irlanti, Liettua, Norja, Ruotsi, Wales ja Englanti) kiinteistörekistereihin. Internetsivu: www.eulis.org.

(6) Neuvoston asetus N:o 1206/2001, annettu 28. toukokuuta 2001, EYVL L 174, 27.6.2001. Tältä osin erityisen merkittävä on viranomaisten välistä viestintää koskeva kysymys, kun otetaan huomioon kielelliset erot, joiden osalta kyseisen asetuksen 5 artiklan säännökset vaikuttavat riittämättömiltä.

(7) Neuvoston direktiivi 76/308/ETY, annettu 15. maaliskuuta 1976, EYVL L 73, 19.3.1976.

(8) Näin ehdotettiin jo eurooppalaisia liikennesääntöjä ja ajoneuvorekisteriä käsittelevässä ETSK:n oma-aloitteisessa lausunnossa CESE 1630/2004, jonka esittelijä oli Jorge Pegado Liz (EUVL C 157, 28.6.2005, s. 34).